b'\n_START_ARTICLE_\nOnkraj srebrne mavrice\n_START_PARAGRAPH_\nOnkraj srebrne mavrice je mladinsko delo slovenskega pisatelja Dima Zupana.\n_START_SECTION_\nO avtorju\n_START_PARAGRAPH_\nDim Zupan se je rodil 19.2.1946 v Ljubljani, kjer \xc5\xbeovi in ustvarja, ima status samostojnega kulturnega delavca. Napisal je \xc5\xbee ve\xc4\x8d kot 20 knjig, ve\xc4\x8dina izmed njih sodi v mladinsko in otro\xc5\xa1ko knji\xc5\xbeevnost. Poleg sve\xc5\xbee tematike ga odlikuje kar se da izviren pripovedni slog ter poseben odnos do otrok in mladine. Po njegovem so otroci majhni odrasli, ki jim sicer manjkajo izku\xc5\xa1nje, vendar meni, da so sposobni dojemati zapletene strani \xc5\xbeivljenja. Zupan je dokon\xc4\x8dal \xc5\xa1tudija prava, a ima od leta 1992 status svobodnega kulturnega delavca \xe2\x80\x93 pisatelja. \xc5\xbde njegov o\xc4\x8de, Vitomil Zupan, je bil znan pisatelj. Ko je za\xc4\x8del pisati, je sodeloval z Manco Ko\xc5\xa1ir, kateri je dal prebrati delo Prvi dan Drekca Pekca in Pukca Smukca. Le ta je bila nad delom navdu\xc5\xa1ena. Ko je dopolnil delo, je knjigo Trije dnevi Drekca Pekca in Pukca Smukca izdala Mladinska knjiga. Knjigi Trnovska mafija in Trnovska mafija drugi\xc4\x8d sta iz\xc5\xa1li leta 1992 in 1997, obe sta posve\xc4\x8deni h\xc4\x8derki Maji. Nastala je tudi tretja knjiga, Trnovska mafija \xe2\x80\x93 v tretje gre rado (2003). Zadnjo skupino Zupanovega ustvarjanja tvorijo \xc5\xa1tiri knjige kratkih zgodb: Ma\xc5\xa1\xc4\x8devanje stra\xc5\xa1ne juhice (1997), Maja \xc5\xbee ve (2002), Najbolj\xc5\xa1a flinta je dobra finta (2002) in Osica Maja (2004).\n_START_SECTION_\nInterpretacija besedila\n_START_PARAGRAPH_\nKnjiga se po tematiki in notranji zgradbi mo\xc4\x8dno razlikuje od vseh prej\xc5\xa1njih Zupanovih del. Pripovedovalec se tukaj spopada z resnej\xc5\xa1imi problemi, z bolj zapletenimi med\xc4\x8dlove\xc5\xa1kimi odnosi v dru\xc5\xbeini, ko se za\xc4\x8denjajo intimne vezi med zakoncema rahljati, otrok pa se nepripravljen v hipu znajde obupno osamljen pred goro vpra\xc5\xa1anj, na katera ne zna odgovoriti sam. Zgodba opisuje del Julijinega \xc5\xbeivljenja. Star\xc5\xa1a triletne deklice sta se raz\xc5\xa1la in od tistega trenutka dalje je Julijino \xc5\xbeivljenje druga\xc4\x8dno. Kamorkoli pogleda, povsod so dru\xc5\xbeine urejene, pri ljudeh in pri \xc5\xbeivalih. Zapre se vase in pogosto joka. Kdorkoli jo vpra\xc5\xa1a po razlogu njenega joka, mu odgovori, da i\xc5\xa1\xc4\x8de korenine solzic ter da jo zanima, kaj je na drugi strani mavrice. Babica, dedek, mama in o\xc4\x8de, mamin novi fant ter o\xc4\x8detova nova punca, sosedje in prijatelj ji odgovorijo vsak na svoj na\xc4\x8din, vendar ni z nobenim odgovorom zadovoljna. Omenjajo prijateljstvo, ljubezen, \xc5\xbealost, vse to pa Julijo ne potola\xc5\xbei. Ko mama in Julija povabita o\xc4\x8deta na ve\xc4\x8derjo, se le to precej zavle\xc4\x8de, zato mu mama dovoli prespati pri njima, vendar na kav\xc4\x8du. Ker se je Julija bala, da bo o\xc4\x8de od\xc5\xa1el, se ule\xc5\xbee na tla poleg kav\xc4\x8da. Zaradi mraza zboli za plju\xc4\x8dnico in odpeljejo jo v bolni\xc5\xa1nico. Tam se star\xc5\xa1a zavesta, kaj sta storila, se pogovorita in odlo\xc4\x8dita poskusiti znova. S tem tudi osre\xc4\x8dita Julijo, ki je tako na\xc5\xa1la odgovor na svoje vpra\xc5\xa1anja. Solze imajo korenine v sre\xc4\x8di! Za sre\xc4\x8do pa niso bistvene niti dobrine niti dogodki, ampak pristni odnosi med ljudmi, ki slonijo na ljubezni in razumevanju.\n_START_SECTION_\nAnaliza besedila\n_START_PARAGRAPH_\nPripovedovalec je tretja oseba, ki v zgodbi ne nastopa. Tema besedila je Julijina \xc5\xbealost in iskanje odgovorov na vpra\xc5\xa1anja, ki si jih je postavila zaradi obupa in \xc5\xbealosti. Kraj in \xc4\x8das dogajanja nista to\xc4\x8dno dolo\xc4\x8dena, zgodba se lahko odvija prav v vsakem gospodinjstvu. Zupan je vklju\xc4\x8dil v dogajanje vse Julijine tesne sorodnike in prijatelje, sosede, s katerimi se je Julija razumela in ki so ji hoteli pomagati najti re\xc5\xa1itve. \xc5\xbdal kmalu po za\xc4\x8detku zgodbe dedek umre, ker ni upo\xc5\xa1teval zdravnikovih navodil. Julija za njim ne \xc5\xbealuje, saj je premlada in meni, da je od\xc5\xa1el le na dolgo potovanje. Tak na\xc4\x8din razlaganja smrti otrokom je tudi danes pogost.'